**LIETUVOS RESPUBLIKOS VYRIAUSYBĖ**

**N U T A R I M A S**

**DĖL ŪKINĖS VEIKLOS KLAIPĖDOS VALSTYBINIO JŪRŲ UOSTO REZERVINĖSE TERITORIJOSE APRIBOJIMŲ**

2004 m. rugpjūčio 26 d. Nr. 1070

Vilnius

Vadovaudamasi Lietuvos Respublikos Klaipėdos valstybinio jūrų uosto įstatymo (Žin., 1996, Nr. [53-1245](https://www.e-tar.lt/portal/lt/legalAct/TAR.D66F6A760DE7); 2002, Nr. [123-5519](https://www.e-tar.lt/portal/lt/legalAct/TAR.9D6BD92444EF)) 22 straipsnio 2 dalimi, Lietuvos Respublikos žemės įstatymo (Žin., 1994, Nr. [34-620](https://www.e-tar.lt/portal/lt/legalAct/TAR.CC10C5274343); 2004, Nr. [28-868](https://www.e-tar.lt/portal/lt/legalAct/TAR.7ED447C0D254)) 22 straipsniu, Lietuvos Respublikos Vyriausybė nutaria:

1. Pakeisti Specialiąsias žemės ir miško naudojimo sąlygas, patvirtintas Lietuvos Respublikos Vyriausybės 1992 m. gegužės 12 d. nutarimu Nr. 343 „Dėl Specialiųjų žemės ir miško naudojimo sąlygų patvirtinimo“ (Žin., 1992, Nr. [22-652](https://www.e-tar.lt/portal/lt/legalAct/TAR.5C63BB64A956); 1996, Nr. [2-43](https://www.e-tar.lt/portal/lt/legalAct/TAR.24A188B62CA9) ), ir išdėstyti IV skyrių taip:

„IV. Klaipėdos valstybinio jūrų uosto rezervinės teritorijos

15. Klaipėdos valstybinio jūrų uosto rezervinėse teritorijose (toliau vadinama – rezervinės teritorijos) leidžiama statyti, rekonstruoti, remontuoti ar griauti statinius, atsižvelgiant į uosto plėtros perspektyvas ir Lietuvos Respublikos statybos įstatymo nustatyta tvarka projektus suderinus su valstybės įmone Klaipėdos valstybinio jūrų uosto direkcija.

Rezervinėse teritorijose draudžiama: statyti gyvenamuosius namus, viešojo naudojimo ir kitos paskirties pastatus ir statinius, kurių funkcinė paskirtis nesusijusi su Klaipėdos valstybinio jūrų uosto veikla; vykdyti kitą statybą negavus valstybės įmonės Klaipėdos valstybinio jūrų uosto direkcijos rašytinio sutikimo; keisti esamą statinių funkcinę paskirtį, jeigu tai nesusiję su statinių naudojimu uosto reikmėms.

Keičiant rezervinėse teritorijose esančių statinių funkcinę paskirtį, paskirties pakeitimas privalo būti raštu suderintas su valstybės įmone Klaipėdos valstybinio jūrų uosto direkcija.“.

2. Pavesti Klaipėdos apskrities viršininkui:

2.1. sprendimus dėl Klaipėdos valstybinio jūrų uosto rezervinėse teritorijose esančių žemės sklypų žemės naudojimo pagrindinės tikslinės paskirties, būdo ir pobūdžio pakeitimo priimti tik gavus valstybės įmonės Klaipėdos valstybinio jūrų uosto direkcijos rašytinį sutikimą;

2.2. vykdant Klaipėdos valstybinio jūrų uosto rezervinėse teritorijose žemės naudojimo valstybinę kontrolę ir statybos valstybinę priežiūrą, bendradarbiauti su valstybės įmone Klaipėdos valstybinio jūrų uosto direkcija, kuri pagal Lietuvos Respublikos Klaipėdos valstybinio jūrų uosto įstatymą įpareigota Lietuvos Respublikos Vyriausybės nustatyta tvarka prižiūrėti ir tvarkyti uosto rezervines teritorijas.

3. Pripažinti netekusiais galios:

3.1. Lietuvos Respublikos Vyriausybės 1993 m. lapkričio 3 d. nutarimo Nr. 822 „Dėl Klaipėdos valstybinio jūrų uosto teritorijos teisinio įregistravimo“ (Žin., 1993, Nr. [59-1154](https://www.e-tar.lt/portal/lt/legalAct/TAR.1BA01798494D)) 5.2 punktą;

3.2. Lietuvos Respublikos Vyriausybės 1994 m. gegužės 16 d. nutarimo Nr. 376 „Dėl rezervinių teritorijų Klaipėdos valstybiniam jūrų uostui plėsti“ 2.2 punktą.

MINISTRAS PIRMININKAS ALGIRDAS BRAZAUSKAS

SUSISIEKIMO MINISTRAS ZIGMANTAS BALČYTIS